  Виталий Пронин Курыт юонэн, законэз тӥяса, вуз каремын 766 учырын.Туэ 11 толэзь куспын магазинъёсысь 30 сюрс литр урод аракы шараямын. Ваньмыз со мурӝолын дасямын, кулэ луись документъёстэк, шаерамы вуттэмын бускель улосъёсысь.Курыт юонэн, законэз тӥяса, вуз каремын 766 учырын. Быдэ вуымтэослы кудӟытӥсьсэ сётэмез понна 90 пала вузаськись кыл кутон улэ кыскемын. Тазьы законэз ӵемысь тӥяло азьвыл таӵе ик сьӧд уж лэсьтэм адямиос. Огпол штраф тырыса, уг визьмасько. Азьланяз но пиналъёс вылын коньдон поттыны выро. Но таӵеос понна закон чурытгес луэ: административной интые уголовной уж ӝутӥське. Туэ 10 сыӵе ужъёс люкаськизы - Ижын сяна, Сарапул городын но Ува черкогуртын.- Лушкем ужбергатонэн вырисьёсты сак эскериськомы. Шоркарысь 28 пичи магазинъёсты пытсамы, эшшо 22-сэ ворсаны малпаськомы. Вуылӥськомы гуртъёсы но. Отын доразы аракыен вуз карисьёс сярысь ивор ми доры шаплы вуэ. Туэ 211 муртэ кырмимы. Но, жаляса верано, таос пӧлысь тросэз уг визьмасько, озьы ик вуз каро. Штрафлэн быдӟалаез угось 2 сюрс манет гинэ, - валэктӥз Югдурез утёнъя министерствоысь административной законодательствоез быдэстонъя ёзлэн кивалтӥсезлэн воштӥсез Андрей Быков.Югдурез утисьёслы мылысь-кыдысь юрттӥське калык. «Пӧсь телефонэ» лушкем вузаськисьёс сярысь 265 ивортон вуиз. Та пӧлысь 193 учырын, зэмзэ но, законэз тӥяса, ужало вылэм.- Шумпоттытэ милемыз соиз: кудӟем йырын йыртэман учыръёс, кылем арын сярысь, 6 процентлы ичигес пусъемын. Туэ соос 7 сюрс котыр люкаськизы, - вераз Андрей Быков. Теги: ужпум  